**Έκθεση της Κοινοβουλευτικής Επιτροπής Υγείας για το νομοσχέδιο «Ο περί Προϋπολογισμού του Οργανισμού Κρατικών Υπηρεσιών Υγείας του 2023 Νόμος του 2022»**

**Παρόντες:**

 Ευθύμιος Δίπλαρος, πρόεδρος Μαρίνα Νικολάου

Σάβια Ορφανίδου Χρίστος Χριστόφιας

 Χαράλαμπος Πάζαρος Χρύσανθος Σαββίδης

 Νίκος Κέττηρος Μαρίνος Σιζόπουλος

 H Κοινοβουλευτική Επιτροπή Υγείας μελέτησε το πιο πάνω νομοσχέδιο σε συνεδρία της, η οποία πραγματοποιήθηκε στις 24 Νοεμβρίου 2022. Στη συνεδρίαση αυτή κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Υγείας, του Υπουργείου Οικονομικών, ο πρόεδρος του διοικητικού συμβουλίου του Οργανισμού Κρατικών Υπηρεσιών Υγείας (ΟΚΥΠΥ), συνοδευόμενος από μέλη του διοικητικού συμβουλίου και της διεύθυνσης του οργανισμού, και ο Επίτροπος Εποπτείας ΓΕΣΥ.

 Σημειώνεται ότι στο πλαίσιο της συζήτησης του νομοσχεδίου παρευρέθηκε επίσης το μέλος της επιτροπής κ. Χρίστος Χρίστου.

Ο προϋπολογισμός του ΟΚΥΠΥ για το έτος 2023 είναι ελλειμματικός και προβλέπει συνολικές δαπάνες ύψους €725.915.015 και έσοδα ύψους €659.934.758, τα οποία θα προέλθουν από κρατική χορηγία (€27.820.000), Υπηρεσίες Γενικού Οικονομικού Συμφέροντος (ΥΓΟΣ), Υπηρεσίες Δημόσιας Υγείας και Υπηρεσίες προς Αρμόδιες Αρχές (€92.180.000), καθώς και από το Σχέδιο Ανάκαμψης και Ανθεκτικότητας (€19.500.000), την παροχή εξωνοσοκομειακής φροντίδας υγείας (€70.000.000), την παροχή ενδονοσοκομειακής φροντίδας υγείας (€255.000.000), εγγραφές ασθενών στους προσωπικούς ιατρούς του ΟΚΥΠΥ (€15.160.000), αποζημίωση για φάρμακα Β΄ φάσης του ΓΕΣΥ (€126.000.000), καθώς και από άλλες πηγές (€54.280.000).

Οι προϋπολογιζόμενες δαπάνες του ΟΚΥΠΥ για το έτος 2023 αφορούν κυρίως τα ακόλουθα:

1. Αποδοχές προσωπικού (€77.510.000), οι οποίες προορίζονται να καλύψουν:
2. θέσεις για στελέχωση του οργανισμού,
3. νέες θέσεις για διοικητικό, ιατρικό, παραϊατρικό, γραμματειακό και λογιστικό προσωπικό, οι οποίες θα βοηθήσουν τον οργανισμό να λειτουργήσει στο πλήρως ανταγωνιστικό περιβάλλον του ΓΕΣΥ μέσω της δημιουργίας σωστών δομών με εξειδικευμένο προσωπικό και γνώσεις, ώστε ο οργανισμός να ανταποκριθεί στις απαιτήσεις του σχετικού νομοθετικού πλαισίου, και
4. θέσεις για το υφιστάμενο προσωπικό το οποίο θα παραιτηθεί από τη δημόσια υπηρεσία και θα υπογράψει συμβόλαιο με τον οργανισμό.
5. Παροχή κινήτρων (€8.940.000):
6. στους προσωπικούς ιατρούς για εγγραφή αριθμού δικαιούχων, ώστε ο οργανισμός να έχει έσοδα από τον Οργανισμό Ασφάλισης Υγείας (ΟΑΥ), διασυνδέοντας παράλληλα την παραγωγικότητα με την αντιμισθία των προσωπικών ιατρών,
7. στους ειδικούς ιατρούς σε σχέση με την ενδονοσοκομειακή και την εξωνοσοκομειακή φροντίδα υγείας, όπως προβλέπει η συμφωνία του οργανισμού με τις συντεχνίες ιατρών, και
8. σε οριζόντια βάση σε συνάρτηση με τους δείκτες επίτευξης στόχων ανά κλινική.
9. Ωρομίσθιο προσωπικό (€46.000.000).
10. Λειτουργικές δαπάνες (€197.470.000).
11. Συντηρήσεις και επιδιορθώσεις (€19.570.000).
12. Συμβουλευτικές υπηρεσίες (€258.280.000).
13. Αγορά σταθερών και κινητών μηχανημάτων (€29.530.000).
14. Αγορά μηχανολογικού και ηλεκτρονικού εξοπλισμού (€18.930.000).
15. Ανέγερση, επέκταση και βελτίωση κτιρίων (€74.800.000).

Σύμφωνα με τα στοιχεία που κατατέθηκαν στην επιτροπή από το Υπουργείο Υγείας, επειδή ο προϋπολογισμός του ΟΚΥΠΥ για το έτος 2023 είναι ελλειμματικός, το διοικητικό συμβούλιο του ΟΚΥΠΥ προτίθεται να επιδιώξει, στον βαθμό που αυτό είναι εφικτό, εξοικονομήσεις στις λειτουργικές του δαπάνες και αύξηση των εσόδων του.

Στο πλαίσιο της συζήτησης του προϋπολογισμού η επιτροπή ζήτησε περαιτέρω ενημέρωση για επιμέρους ζητήματα, τα οποία αφορούν μεταξύ άλλων τα ακόλουθα:

1. Το επιχειρησιακό πλάνο του ΟΚΥΠΥ.
2. Το χρονοδιάγραμμα υλοποίησης του αναπτυξιακού προϋπολογισμού του ΟΚΥΠΥ και ειδικότερα την επέκταση και την ανακαίνιση των νοσηλευτηρίων του ΟΚΥΠΥ, ώστε αυτά να καταστούν ανταγωνιστικά προς τον ιδιωτικό τομέα.
3. Την ανάγκη ενίσχυσης του ΟΚΥΠΥ σε προσωπικό, αλλά και την ανάγκη επιστημονικής κατάρτισης του υφιστάμενου προσωπικού, προς αναβάθμιση της ποιότητας των προσφερόμενων υπηρεσιών υγείας.
4. Το πλάνο αυτονόμησης του ΟΚΥΠΥ, ενόψει της λήξης της παροχής κρατικής χορηγίας το 2024, και τις πιθανές συνέπειες στη βιωσιμότητα του ΓΕΣΥ.
5. Τις καθυστερήσεις στην παραλαβή εξοπλισμού που αγοράστηκε.
6. Τη στελέχωση της μονάδας αιμοκάθαρσης του Γενικού Νοσοκομείου Πάφου.
7. Τη στελέχωση της μονάδας εντατικής νοσηλείας νεογνών του Μακαρείου Νοσοκομείου.
8. Τη στελέχωση και τη διεύρυνση των εργασιών του Μεταμοσχευτικού Κέντρου το οποίο λειτουργεί στο Γενικό Νοσοκομείο Λευκωσίας.
9. Τις εξελίξεις αναφορικά με το νομοθετικό πλαίσιο για τη δημιουργία πανεπιστημιακών κλινικών, σχετικά με το οποίο εκκρεμεί η κατάθεση αναθεωρημένου νομοσχεδίου στη Βουλή.
10. Την επαγγελματική ασφάλιση ιατρών που εργάζονται στα νοσηλευτήρια του ΟΚΥΠΥ.
11. Τη λειτουργία των Τμημάτων Ατυχημάτων και Επειγόντων Περιστατικών (ΤΑΕΠ).
12. Το πλάνο αντικατάστασης νοσηλευτών που καθίστανται χρόνιοι ασθενείς.
13. Το ενδεχόμενο δημιουργίας μονάδων για οροθετικά άτομα στα νοσηλευτήρια του ΟΚΥΠΥ.
14. Τη δημιουργία σταθμών ασθενοφόρων σε ορεινές και απομακρυσμένες περιοχές.

Σε σχέση με τα επιμέρους ερωτήματα που τέθηκαν στο πλαίσιο της συζήτησης του προϋπολογισμού, οι εκπρόσωποι του ΟΚΥΠΥ ανέφεραν μεταξύ άλλων τα ακόλουθα:

1. Το επιχειρησιακό πλάνο του ΟΚΥΠΥ δεν είναι προς δημοσιοποίηση, ωστόσο ο οργανισμός είναι έτοιμος να το παρουσιάσει στα μέλη της επιτροπής σε κλειστή συνεδρία της.
2. Η αγορά και η παραλαβή του εξοπλισμού διεκπεραιώνονται με ταχύτητα, στον βαθμό που επιτρέπει το σχετικό νομοθετικό πλαίσιο.
3. Τα αναπτυξιακά έργα στα νοσηλευτήρια του ΟΚΥΠΥ στη Λάρνακα, στην Πάφο και στην Αμμόχωστο θα προκηρυχθούν πριν από το τέλος του 2022 και κατά το πρώτο τρίμηνο του 2023 αναμένεται να προκηρυχθούν και τα υπόλοιπα έργα. Για τα έργα στο Μακάρειο Νοσοκομείο έχουν εξασφαλιστεί κονδύλια από το Ταμείο Ανάκαμψης και Ανθεκτικότητας, καθότι έχουν ενταχθεί στο Σχέδιο Ανάκαμψης και Ανθεκτικότητας Κύπρου, με χρονικό ορίζοντα ολοκλήρωσής τους το 2025-2026.
4. Τα νοσηλευτήρια του ΟΚΥΠΥ είναι πολυάριθμα με πεπαλαιωμένες κτιριακές εγκαταστάσεις και στόχος είναι η αναβάθμισή τους. Δεν αναμένεται να επηρεαστεί η βιωσιμότητα του οργανισμού.
5. Η ορθή λειτουργία των ΤΑΕΠ είναι στις προτεραιότητες του ΟΚΥΠΥ και προς αυτή την κατεύθυνση τροχοδρομήθηκε η δημιουργία ΤΑΕΠ Παίδων.
6. Δεν υπάρχει σοβαρό πρόβλημα στελέχωσης του ΟΚΥΠΥ σε ιατρικό και νοσηλευτικό προσωπικό, ωστόσο χρειάζεται ορθολογιστική διαχείριση του ανθρώπινου δυναμικού.
7. Το Μεταμοσχευτικό Κέντρο που λειτουργεί στο Γενικό Νοσοκομείο Λευκωσίας δε χρήζει περαιτέρω στελέχωσης, αλλά χρειάζεται περαιτέρω εκπαίδευση του προσωπικού και η δημιουργία κουλτούρας μεταμόσχευσης στην Κύπρο.
8. Το νομοσχέδιο που αφορά τις πανεπιστημιακές κλινικές βρίσκεται υπό επεξεργασία και καταβάλλονται από όλες τις πλευρές προσπάθειες γεφύρωσης των διαφορών.
9. Ο ΟΚΥΠΥ βρίσκεται σε διαβουλεύσεις για την επίλυση του ζητήματος επαγγελματικής ασφάλισης των ιατρών.

 Περαιτέρω, η επιτροπή ζήτησε από τους εκπροσώπους της Αρχής να την ενημερώσουν γραπτώς για επιμέρους θέματα τα οποία τέθηκαν κατά τη συζήτηση του προϋπολογισμού.

Η Κοινοβουλευτική Επιτροπή Υγείας, αφού διεξήλθε τις επιμέρους πρόνοιες του προϋπολογισμού και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΟΚΥΠΥ για το έτος 2023.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της κοινοβουλευτικής ομάδας του Δημοκρατικού Κόμματος, καθώς και το μέλος της βουλευτής της ΕΔΕΚ Σοσιαλιστικό Κόμμα επιφυλάχθηκαν να τοποθετηθούν κατά τη συζήτηση του νομοσχεδίου στην ολομέλεια του σώματος.

29 Νοεμβρίου 2022

Αρ. Φακ.: 23.01.063.277-2022

ΕΠ/ΝΧ/MV